ለ12ኛው የአገዋ ፎረም ዝግጅት መጠናቀቁ ተገለጸ
አዲስ አበባ ሐምሌ 22/ 2005 (ዋኢማ) – ከነሐሴ 3 እስክ 7 /2005 ዓ.ም በኢትዮጵያ አስተናጋጅነት ለሚካሄደው 12ኛው የአገዋ ፎረም ዝግጅት መጠናቀቁን የንግድ ሚኒስቴር አስታወቀ፡፡የንግድ ሚኒስቴር ሚኒስትር ደኤታ አቶ ያቆብ ያላ ዛሬ ለጋዜጠኞች በሰጡት መግለጫ ላይ እንዳመለከቱት ለፎረሙ የሚያስፈልጉ የጸጥታ፣ የህዝብ ግንኙነት፣የግሉ ዘርፍና የሲቪክ ማህበራት ኮሚቴዎችና እንዲሁም የሴክሬታሪያት ጽህፈት ቤት ተቋቁሟል፡፡በፎረሙ ላይ የሚቀርቡ 16 ጥናታዊ ጽሑፎች ተለይተው የታወቁ ሲሆን ከፎረሙ ጋር ቀጥተኛ ግንኙነት ያላችውና የእድሉ ተጠቃሚ የሆኑ አገራት ሚኒስትሮች ግብዣ እንደተደረገላቸው አቶ ያቆብ ተናግረዋል፡፡ፎረሙ ከሰሐራ በታች ያሉ አገራት ከአሜሪካ ጋር ያላቸውን የንግድ ግንኙነት በማሳደግ የእውቀት ሽግግር እንዲያደርጉና በምርቶቻቸው ላይ እሴት እንዲጨምሩ እድል እንደሚፈጥርላቸው ሚኒስትር ደኤታ ተናግረዋል፡፡በተጨማሪም አገራቱ እድሉን በአግባቡ እንዲጠቀሙ እንደሚያስችላቸው አቶ ያቆብ አስረድተዋል፡፡በኢትዮጵያ የአሜሪካ አምባሳደር ዶናልድ ቡዝ በበኩላቸው አገዋ የአፍሪካን የኢኮኖሚ እድገት ከማፋጠኑም በላይ አህጉሪቱን ከአለም የንግድ ሥርዓት ጋር ለማስተሳሰር ትልቅ ፋይዳ ይኖረዋል ብለዋል፡፡ከዚህ በተጨማሪ የአፍሪካ መሪዎች ፤የግሉ ሴክተርና ሲቪክ ማህበራት በጋራ እንዲሰሩና ከአሜሪካ ጋር ያላቸውን የንግድ ትስስር አንዲያጠናክሩ ያስችላቸዋል ብለዋል፡፡ከሰሐራ በታች ያሉና የእድሉ ተጠቃሚ የሆኑ አገራት በ2012 እኤአ 35 ቢሊየን ዶላር የሚጠጋ ምርት ወደ አሜሪካ ከቀረጥ ነጻ ማስገባታቸውንና የእድሉም ተጠቃሚነታቸው ከጊዜ ወደ ጊዜ እያደገ መምጣቱን አምባሳደር ቡዝ ተናግረዋል፡፡